Matovič, Igor, dočasne poverený minister financií SR (2022-12-21):
Ďakujem pekne za slovo, pán predsedajúci. Kolegovia, kolegyne, je to návrh o solidárnom príspevku, kde, ktorý vychádza z nariadenia vlády, z nariadenia rady, z nariadenia Rady EÚ o núdzovom zásahu s cieľom riešiť vysoké ceny energie zo dňa 6. októbra 2022. Viete, že tá história v podstate bola taká, že najprv sme my prišli s takýmto riešením niekedy začiatkom roka. Náš koaličný partner však toto riešenie blokoval. Chceli sme zdaniť nadmerný zisk, ktorý pochádzal z toho, že sa dovážala na Slovensko a dováža naďalej ruská ropa. Vznikal tam výrazný rozdiel medzi cenou ruskej ropy a bežnej, bežnej ceny ropy, či už brent alebo iných. A na základe tohto vznikal niekoľko stomiliónový zisk, ktorý sme identifikovali na ministerstve financií, že je tzv. windfall profit, to znamená, že zisk, ktorý padol fúknutím vetra. Inak povedané, že nie zásluhou podnikateľa, ale na základe toho, že sa zmenili zásadne nejaké podmienky. Vzhľadom na to, že vojna na Ukrajine okrem tejto výhody pre spracovateľov ropy na Slovensku prinášala na druhej strane dramatické zvýšenie cien energií, sme považovali za správne zdaniť tento zisk a použiť ho na to, aby sme pomohli domácnostiam a firmám s cenami energií. Koaličný partner SaS od začiatku roku tento návrh zákona blokoval z nepochopiteľných dôvodov. Našťastie na konci potom prišlo nariadenie Rady EÚ, kde nás zaväzuje k tomu, aby sme ten zisk zdanili. Takže nešlo to podobrotky cez Slovensko a našou cestou, tak to prichádza z Bruselu a našťastie rovnako nám dáva možnosť zdaniť ten zisk aj spätne za celý tento rok a ktorý bol vyprodukovaný na základe tohto, tohto efektu. A nariadenie Rady EÚ hovorí o zdanení 33 % minimálne tohto nadmerného zisku. To znamená tretinu, aby si zobral minimálne štát a dve tretiny, aby nechal maximálne podnikateľovi. My sme sa rozhodli ísť na úroveň takej, by som povedal, že stredného, strednej výšky zdanenia v porovnaní s ostatnými krajinami v EÚ na výšku 70 % a v tom prípade 30 % by zostávalo podnikateľovi. Sú krajiny, ktoré zdaňujú tento zisk viac, napríklad Írsko 75, Maďarsko 95 % z tohto zisku si ponechá. Treba zároveň aj povedať, že áno, zrejme najväčším platiteľom tejto dane bude rafinéria Slovnaft, ktorá má rovnakú matku alebo rovnakého vlastníka, je to skupina MOL, a preto by bolo spravodlivé, aby zdanenie bolo na Slovensku aj v Maďarsku rovnaké – 95 v Maďarsku, 95 na Slovensku. Ja osobne viem žiť aj so 70, ale naozaj je mi záhadou, prečo tu poslanci slovenského parlamentu chcú prísť s pozmeňujúcim návrhom, že nepôjdeme cestou k Maďarsku a zdaníme tento nadmerný zisk 95 %. Čím by sme získali približne 700 0000 000 eur do štátneho rozpočtu, ale chcú navrhnúť skoro polovičné zdanenie voči tomu, čo znamená, že stratíme 300 000 000 v štátnom rozpočte, v našej spoločnej kase a doprajeme tento zisk, aby išiel do rozpočtu Maďarskej republiky, lebo štvrtinový vlastník firmy MOL je maďarský štát a tri štvrtiny, aby išiel do rúk maďarským oligarchom – občanom Maďarskej republiky. Považujem takéto konanie v rozpore s verejným záujmom, v rozpore so záujmom Slovenskej republiky, v záujme iných občanov, ale nie občanov Slovenskej republiky. Uvidíme, či naozaj takýto pozmeňujúci návrh niekto prinesie. Ak by ho priniesol, považujem to za čistý lobing. Ďakujem pekne.